Treneren om Bergen-pressen: «Heksejakt»

BA-journalist: - Viser at han setter klubben foran seg selv

FERDIG: Kampen mot Sandnes Ulf i Sandnes ble Rune Skarsfjord siste kamp som trener i Brann. Laget fra Bergen tapte 1-3. Foto: Carina Johansen, NTB Scanpix

Skarsfjord gir seg som Brann-trener

Etter en svært skuffende høst, melder Rune Skarsfjord (43) at han slutter i jobben som trener i Brann.

Oppdatert 6. november 2013

Artikkelen er over seks år gammel

Ti siste trenere i Brann: Per Vold (1987)

Teitur Thordarson (1988-90)

Karl Gunnar Björklund (1991-92)

Hallvar Thoresen (1993-95)

Kjell Tennfjord (1995-98)

Harald Aabrekk (1998-99)

Teitur Thordarson (2000-02)

Mons Ivar Mjelde (2003-08)

Steinar Nilsen (2009-10)

Rune Skarsfjord (2010-13) Vis mer

Det bekrefter klubben på sin egen nettside. Skarsfjord har ifølge Brann informert styret, spillere, trenere og ansatte om sitt valg onsdag formiddag.

VG har vært i kontakt med Skarsfjord, men han ønsker foreløpig ikke å kommentere oppsigelsen.

«Vi respekterer Skarsfjord sitt valg. Han har gjort en god jobb i fem år og har utviklet klubben innenfor det sportslige i forhold til organisering, struktur og faglig innhold. Han har måttet jobbe under en stram ressursmessig situasjon og har vært lojal overfor de rammer han har fått tildelt og løst oppgavene på en god måte for klubben. Nå gir han seg av hensyn til klubbens situasjon.» skriver klubben.

Brann holder pressekonferanse på Brann stadion klokken 13.30 onsdag. Der stiller ikke Rune Skarsfjord. Han har istedet sendt ut en pressemelding via klubbens nettside.

«Jeg velger i dag å gi meg som hovedtrener og sportslig ansvarlig i Sportsklubben Brann. Jeg har hatt fem fine, stormfulle og lærerike år i klubben. Jeg er både ydmyk og stolt over å ha stått med rak rygg i jobben som hovedtrener de siste tre og et halvt årene.» skriver Skarsfjord, som så fortsetter med å ta et oppgjør med lokalpressen.

«Til slutt vil jeg rette en liten pekefinger til media i Bergen, og da spesielt den ene lokalavisen. Dekningen av undertegnede de siste 14 til 15 månedene har vært en trist opplevelse.»

«Som fotballtrener både forventer og fortjener jeg massevis av kritikk. Det er naturlig i en slik posisjon, med så mange avgjørelser og eksamener. Tidligere og kommende trenere i Brann har fått og vil få både media og supportere i ansiktet, og det er det du sier ja til når du skriver under for Brann. Grunnen til at jeg nå tar dette bladet fra munnen er definitivt ikke bitterhet over å forlate en jobb, men jeg ønsker velkommen en debatt som kan gi neste Brann-trener en større sjanse til å lykkes over tid. Begreper som heksejakt og Vær varsom-plakaten hører nok hjemme i en slik type debatt. Dette sies av kjærlighet til klubben.»

Les også: Hele pressemeldingen til Rune Skarsfjord

Han legger vekt på at det er spesielt én lokalavis han retter denne kritikken mot.

Ville ha Skarsfjord ut

28. oktober skrev sportsjournalist Tormod Bergersen i Bergensavisen at han mente Skarsfjord burde gi seg som Brann-trener.

- Nå vet ikke vi grunn ennå, den får vi på pressekonferansen, men det er modent og voksent gjort hvis han har kommet til den konklusjonen selv. Sånn stemningen har vært i det siste, så har nok dette vært noe han har tenkt på en stund, sier Bergersen til VG onsdag.

SKARSFJORD-KRITISK: Bergensavisens journalist Tormod Bergersen skrev klart og tydelig at han ønsket Skarsfjords avgang i forrige uke. Foto: Eirik Hagesæter, BA

- Du mener at dette var nødvendig?

- Jeg har skrevet på kommentarplass at hvis Brann skal ha sportslig utvikling, så må de skifte trener.

- Er du overrasket hvis han har gått frivillig?

- Jeg vil heller si at det er modent og voksent. Det viser at han setter klubben foran seg selv.

- Hvordan bør Brann tenke når klubben skal ansette en ny trener?

- Brann bør finne en etablert trener med meritter etter mange år med mange ferske trenere. Nå er det på tide å hente en med en god CV.

Ekspert: - Ikke uventet

Skarsfjord ble hentet til Brann da Steinar Nilsen ble hovedtrener i 2009. Året etter ble han selv hovedtrener.

- FOR HARD MEDFART: Cmore-ekspert Amund Skiri mener Rune Skarsfjord har måttet tåle litt vel mye kritikk fra miljøet rundt Brann. Foto: Terje Bendiksby, NTB Scanpix

Denne sesongen har det imidlertid ikke stemt for Brann og Skarsfjord, spesielt ille har det vært etter sommeren. Siden midten av juli er det kun Tromsø som har tatt færre poeng - og det laget ligger som kjent på nedrykksplass.

Fotballekspert i C More, Amund Skiri hadde ikke hørt nyheten om Skarsfjords avgang da VG kontaktet ham i formiddag. Men han ble ikke overrasket.

- Dette var ikke uventet. Det er mange i Bergen som har vendt seg mot ham, og lagt all skylden på ham for de dårlige resultatene etter sommerferien. Personlig synes jeg han har fått for hard medfart fra opinionen. Isolert sett har det ikke vært en så dårlig sesong i Brann, med det mannskapet han har til rådighet. Det blir vanskelig for den som skal ta over, med det trykket og forventningene fra byen, sier Skiri til VG.

Massivt press på Skarsfjord

Assistenttrener Kenneth Mikkelsen overtar nå som sjef resten av sesongen. Brann ligger på 8. plass i eliteserien og har med det levert under forventet denne sesongen.

Rune Skarsfjord har måttet tåle massiv kritikk fra supportere og lokalpresse i Bergen. Senest på mandag sa Brann-spiller Amin Askar at han synes synd på sjefen.

- Når man spiller og ikke klarer det og treneren får svi, får vi også svi, men han mer enn oss, og da er det klart man føler med ham. Det er veldig synd på han, sa Askar til VG.

Artikkelen fortsetter under bildet.

LYSERE TIDER: Rune Skarsfjord og Amin Askar sammen etter 5-0-seieren mot Sogndal på Brann stadion i 2012. Foto: Marit Hommedal, NTB Scanpix



I sommer ga Branns rike onkel, Trond Mohn, ti millioner kroner til klubben som en direkte følge av at de valgte å forlenge kontrakten med Skarsfjord. Etter en rekke dårlige resultater, fortalte Skarsfjord til VG at han ikke fryktet å få sparken.

- Ledelsen evaluerer meg og andre i denne jobben. Hadde de kommet frem til at jeg er problemet i Brann, så hadde de fjernet meg for lenge siden. Styret vet godt hvordan vi jobber, de er godt orientert og vi har tett dialog. Det er en styrke for en klubb når man møter motgang som nå, sa Skarsfjord til VG.

Publisert: 06.11.13 kl. 10:23 Oppdatert: 06.11.13 kl. 11:32

Les også

Mer om SK Brann